ఇన్ఫోసిస్‌కు మరో సీనియర్‌ షాక్‌!
- తాజాగా సంస్థ సీఎఫ్‌వో రంగ రాజీనామా
-  కొనసాగుతోన్న సీనియర్ల రెజిగేషన్ల పర్వం
- సరిగ్గా ఏడాది కిందటే విశాల్‌ రాజీనామా..
- ప్రత్యామ్నాయ సంస్థ ఏర్పాటు చేస్తారా..?
న్యూఢిల్లీ/బెంగళూరు: దేశీయ రెండో ఐటీ దిగ్గజ సంస్థ ఇన్ఫోసిస్‌ నుంచి సీనియర్లు తప్పుకుంటున్న పరంపర కొనసాగుతోంది. తాజాగా సంస్థకు కంపెనీ 'చీఫ్‌ ఫైనాన్షియల్‌ ఆఫీసర్‌' (సీఎఫ్‌వో) రంగనాథ్‌ తన పదవికి రాజీనామా చేశారు. 18 ఏండ్లుగా ఇన్ఫోసిస్‌లో పనిచేస్తున్న రంగనాథ్‌ 'కొత్త విషయాల్లో వృత్తిపరమైన అవకాశాల' దృష్ట్యా తన బాధ్యతల నుంచి వైదొలగాలని నిర్ణయించుకున్నట్టుగా కంపెనీ ఒక ప్రకటనలో తెలిపింది. పదవికీ రాజీనామా చేసినప్పటికీ సంస్థలోని నిబంధనల మేరకు ఆయన ఈ ఏడాది నవంబరు 16 వరకు సీఎఫ్‌వో పదవిలో కొనసాగనున్నారు. గతంతో సీఎఫ్‌వోగా పనిచేసిన రాజీవ్‌ బన్సాల్‌ రాజీనామా చేయడంతో 2015లో రంగనాథ్‌ ఈ బాధ్యతలు చేపట్టారు. ఈ సందర్భంగా రంగనాథ్‌ మాట్లాడుతూ ఇన్ఫోసిస్‌లో 18 ఏండ్ల సుదీర్ఘమైన, విజయవంతమైన కెరీర్‌ను పూర్తి చేసుకున్నాక.. కొత్త విషయాల్లో వృత్తిపరమైన అవకాశాల కోసం ఇన్ఫోసిస్‌ను వీడాలని నిర్ణయించుకున్నట్టుగా తెలిపారు. గత మూడేళ్లలో కంపెనీకి ఎన్నో క్లిష్ట పరిస్థితులు ఎదురయ్యాయి. అయినప్పటికీ వాటిని అధిగమిస్తూ మేం ఉత్తమ ఆర్థిక ఫలితాలను సాధించామని చెప్పేందుకు గర్వపడుతున్నా' అని అన్నారు.
ప్రత్యామ్నాయ ఏర్పాటు దిశగా అడుగులు..
దేశీయ ఐటీ దిగ్గజంగా వెలుగొందుతున్న ఇన్ఫోసిస్‌ నుంచి కీలక క్యాడర్‌లో ఉన్న ఒక్కొక్కరు జారకుంటుండడం పలు అనుమానాలకు తావిస్తోంది. గతంలో ఒక టీమ్‌గా పని చేసిన సంస్థ మాజీ సీఈవో, ఎండీ విశాల్‌ సిక్కా సరిగ్గా ఏడాది కిందట (18ఆగస్టు, 2017న) తన పదవికి రాజీనామా చేశారు. సంస్థ సహ చైర్మెన్‌గా, స్వతంత్య్ర డైరెక్టర్‌గా పని చేసిన రవి వెంకటేషన్‌ కూడా గత మే నెలలో తన పదవికి రాజీనామా చేశారు. ఇప్పుడు అదే వరుసలో కంపెనీ 'చీఫ్‌ ఫైనాన్షియల్‌ ఆఫీసర్‌' (సీఎఫ్‌వో) రంగనాథ్‌ తన పదవికి రాజీనామా చేయడం చర్చనీయాంశంగా మారింది. గతంలో ఒక జట్టుగా పని చేసిన సీనియర్లందరు ఒక్కొక్కరుగా జారుకొంటుండడం చూస్తుంటే తెర వెనుక ఇన్ఫోసిస్‌కు ప్రత్యామ్నాయంగా మరో సంస్థ ఏర్పాటు దిశగా చర్యలు సాగుతున్నట్టుగా తెలుస్తోంది. రాజీనామా చేసిన సీనియర్లందరు మరో సంస్థలో చేరకుండా.. తాము భవిష్యత్తు వృద్ధి కోసం పని చేసేందుకు సంస్థను వీడుతున్నట్టుగా చెబుతున్నారు. ఈ పరిణామాలన్నింటినీ దగ్గరగా వీక్షిస్తుంటే రానున్న రోజుల్లో ఇన్ఫోసిస్‌కు దీటుగా ఐటీ దిగ్గజ సంస్థ కొత్త టెక్నాలజీలతో వెలుగులోకి రానున్నదన్న విషయం అవగతమవుతోంది. ఈ క్రమంలోనే సంస్థలో కీలకంగా ఉన్న ఒక్కొక్కరు జారుకొంటున్నట్టుగా సమాచారం.
మీ స్నేహితులకు రికమెండ్ చెయ్యండి